কী ভাবে প্রতারিত হলেন নৈহাটির এই বাসিন্দা? অমিত জানাচ্ছেন, জিনিসপত্রের কেনাকাটার জন্য মোবাইল ওয়ালেটের উপরেই ভরসা করেন তিনি। তাঁর ক্রেডিট ও ডেবিট কার্ডও ওই ওয়ালেট অ্যাকাউন্টের সঙ্গে যুক্ত। গত ১৩ অগস্ট মোবাইল ওয়ালেটে ৮ হাজার টাকা পাঠানোর পরে তা আর একটি অ্যাকাউন্টে পাঠাতে পারছিলেন না তিনি। তাই ওয়ালেট সংস্থার কাস্টমার হেল্পলাইনে যোগাযোগের চেষ্টা করেন অমিত। যোগাযোগ করতে না পেরে অবশেষে ওই সংস্থাকে টুইট করেন।